වසර 1818 කැරැල්ලට සම්බන්ධවීම නිසා සුදු අධිරාජ්‍යවාදීන් විසින් රාජ‍ද්‍රෝහීන් ලෙස නම් කළ මොනරවිල කැප්පෙටිපොල ජාතික විරුවාණන් ඇතුළු පවුල් 158ක සාමාජිකයන් පිරිස ජාතික විරුවන් ලෙස නම් කිරීමේ අති විශේෂ ගැසට් නිවේදනය මේ මාසය නිමවීමට පෙර නිකුත් කිරීමට රජය සූදානම් බව සංස්කෘතික ඇමැති ටී.බී. ඒකනායක මහතා පැවසීය.එදා ඉංග්‍රීසි අධිරාජ්‍යවාදීන්ට එරෙහිව ශ්‍රී ලංකා මාතාවගේ උස් නිදහස පතා කැරැල්ල මෙහෙයවූ අපේ ජාතික වීරවරයන් හා ඔවුන්ගේ පවුල්වල පිරිස් රාජ්‍යද්‍රෝහීන් ලෙසත් ඔවුන්ගේ දේපොළ රාජසන්තක කිරීමේ එංගලන්ත ආණ්ඩුවේ ගැසට් නිවේදනය නව අති විශේෂ ගැසට් නිවේදනය නිකුත් කිරීමත් සමඟ අහෝසි කැරෙන බවද ඇමැතිවරයා කීය.බ්‍රිතාන්‍ය ආණ්ඩුවේ සර් රොබට් බ්‍රවුන්ඩ්‍රික් ආණ්ඩුකාරවරයා විසින් චිරස්ථිත ලෙස මෙම විමුක්ති අරගලය මර්දනය කර පවුල් සමූල ඝාතනය කර දේපොළ හරකබාන විනාශ කර මේ විරුවන් රාජ්‍යද්‍රෝහීන් ලෙස නම් කොට තිබිණි.එදා මෙදාතුර අප රටේ ජාතික විරුවන්ට සිදු කළ ඓතිහාසික වැරැද්දක් නිවැරැදි කිරීමක් ලෙස නව ගැසට් නිවේදනය සඳහන් කළ හැකි බවද ටී.බී. ඒකනායක මහතා කීය.